Meritis est divini fidelium nullus quis ambigit quod sancta mater ecclesia et priscis Deo favente temporibus et bonorum principum instar radiorum solis clara emicuit amplificata donationibus et nunc similiter Deo cooperante servatur prefulgida recentibus temporibus. Et enim cum in omnibus diffinitionibus idonea sint adhibenda testimonia necesse est tamen ut unaqueque iuste et rationabiliter diffinita ratio ita roboretur scripturarum testamentis ne deinceps calumpniari possit ullius falsitatis figmentis. Quapropter ego Robertus dux Burgundie cum uxore mea Helia nomine omnibus notum esse volumus Dei et sancte ecclesie presentibus scilicet ac futuris fidelibus precipue autem successoribus nostris ante quorum conspectum huius nostri decreti contigerit devenire statutum quoniam nos reminiscentes mole nostrorum sarcina peccaminum et trementes equissimi examinatoris iudicium Christo inspirante pertingere gliscimus ad future remunerationis bravium per elemosine largitatis auxilium. Et enim Sancti Vincentii almique Germani Parisiorum presulis ad nos venientes competierunt nobis quamdam nostram terram que vocatur Villarebichet que est in pago Belnensi sita ad eorum victus cotidianos augendos sibi concedi quod et fecimus equo animo cum consensu et voluntate filiorum nostrorum Hugonis et Henrici pro redemptione anime nostre nostrique genitoris Roberti regis scilicet ipsam terram supranominatam cum terris cultis et incultis, pratis et silvis vineisque cum omnibus que ad eam pertinere videntur usque ad viam Salnericiam. Eo autem pacto et ratione ut prefati monasterii monachi sint semper nostri memores in orationibus suis et terram ipsam sine ulla consuetudine et servitio cum nostra et nostrorum fidelium voluntate omni tempore absque molestia secure teneant et possideant. Ut autem hoc preceptum inviolabile per longa tempora maiorem semper vigorem obtineat cum propria manu subter firmavimus et heredibus nostris et fidelibus firmandi tradidimus precipue vero domni fratris nostri Henrici Francorum regis ut firmior habeatur cum regali auctoritate nomine et subscriptione corroboravimus. Deprecamur ergo Dominum ut si qua persona prepotens aut ex nostra hereditate aut ex adverso veniens contra hoc scriptum surgens infringere temptaverit quod nos fecimus pro elemosina illi vertatur in pena et Vulcano traditus luat semper perpetua pena dampnatus. Actum publice regnante Henrico rege anno XIIIo et Roberto duce Burgundiorum. [première colonne] S. domni Roberti ducis. S. domne Helie uxoris sue. S. Hugonis filii eius. S. Henrici fratris eius. [deuxième colonne] S. Hunberti Vergiacensis. S. Bosonis militis. S. Theobaldi vicecomitis. S. Willermi comitis Nivernensis. S. Harnardi militis Castellione. [troisième colonne] S. Balduini militis. S. Rainaldi militis. S. Hyngelerii militis. S. Rainerii prepositi Belnensis. S. Guidonis vicecomitis Divionensis. [retour à la ligne] Autentica huius transcripti sunt in prioratu Gilliacensi.